AFRIKAANSE OPSOMMING: Tot op hede het die navorsing op die Suid Afrikaanse sonskoorsteen, wat beplan word vir konstruksie in die Noordkaap, bestaan uit die bepaling van die integriteit van die struktuur asook lugvloei berekeninge om die optimale vorm van die lugvloei kanale te lewer. Min werk is gedoen om die fondasies van die globale struktuur, dus hoe die kardinale dele geïntegreer is in die gesamentlike sisteem, te ondersoek. Die inlaat lei lemme behoort sentraal te lê in sulke navorsingspogings aangesien dit die hoof ondersteuner en verspreider van gravitasie en laterale windlaste op die skoorsteen struktuur is. Dit speelook 'n integrale rol in die kanalisering van invloeiende lug om dit vooraf 'n vorteks beweging te gee vir 'n optimale invalshoek op die turbine lemme. Min gedetaileerde navorsing - navorsing om die verskeie onbekende faktore rondom die inlaat lei lemme en die omliggende strukture te bepaal - is tot op hede gedoen. Hierdie tesis mik om soveel moontlik van hierdie veranderlikes - wat reik van struktuur integriteit met betrekking tot die samedrukkings- en skuifsterktes in die materiaal tot die eie-frekwensies en ekonomiese vatbaarheid van die struktuur - vas te stel. Die uitkoms van hierdie studie is konseptueie oplossings vir die geometrie van die inlaat lei lem strukture wat terselfdertyd die totale struktuur se materiaal volume minimiseer. Eindige element metodes word gebruik om insig in die gedrag van die inlaat lei lemme en ander strukture wat krag oordra, te genereer. Die metodes inkorporeer soveel as moontlik van die eksterne faktore soos gravitasie en laterale windlas om die optimale geometrie vir die betrokke struktuur te bepaal. Hierdie studie is waardevol vir navorsers oor die sonskoorsteen en dien as 'n bron waaruit verdere ontwerp en die vasstel van veranderlikes in die globale struktuur gedoen kan word met die oog op die uiteindelike daarstelling van 'n sonskoorsteen.